**昭君怨·赋松上鸥** - 杨万里 \*

偶听松梢扑鹿，知是沙鸥来宿。稚子莫喧哗，恐惊他。

俄倾忽然飞去，飞去不知何处？我已乞归休，报沙鸥。

**昭君怨·咏荷上雨** - 杨万里 \*

午梦扁舟花底，香满西湖烟水。急雨打篷声，梦初惊。

却是池荷跳雨，散了真珠还聚。聚作水银窝，泻清波。

**渔家傲·和程公辟赠别** - 张先 \*

巴子城头青草暮，巴山重叠相逢处。

燕子占巢花脱树，杯且举，瞿塘水阔舟难渡。

天外吴门清霅路，君家正在吴门住。

赠我柳枝情几许，春满缕，为君将入江南去。

**秦楼月** - 向子諲 \*

芳菲歇，故园目断伤心切。

伤心切，无边烟水，无穷山色。

可堪更近乾龙节，眼中泪尽空啼血。

空啼血，子规声外，晓风残月。