**望江南** - 李煜

多少恨，咋夜梦魂中。

还似旧时游上苑，车如流水马如龙。花月正春风。

多少泪，断睑复横颐。

心事莫将和泪说，凤笙休向泪时吹。肠断更无疑。

**一斛珠** - 李煜

晓妆初过，沈檀轻注些儿个。

向人微露丁香颗，一曲清歌，暂引樱桃破。

罗袖裛残殷色可，杯深旋被香醪涴。

绣床斜凭娇无那，烂嚼红茸，笑向檀郎唾。

**菩萨蛮** - 李煜

花明月暗笼轻雾，今宵好向郎边去。

刬袜步香阶，手提金缕鞋。

画堂南畔见，一向偎人颤。

奴为出来难，教君恣意怜。

**子夜歌** - 李煜

人生愁恨何能免，销魂独我情何限。

故国梦重归，觉来双泪垂。

高楼谁与上，长记秋晴望。

往事已成空，还如一梦中。