**盐角儿·亳社观梅** - 晁补之 \*

开时似雪，谢时似雪，花中奇绝。

香非在蕊，香非在萼，骨中香彻。

占溪风，留溪月。堪羞损、山桃如血。

直饶更，疏疏淡淡，终有一般情别。

**踏莎行** - 吕本中 \*

雪似梅花，梅花似雪。似和不似都奇绝。

恼人风味阿谁知？请君问取南楼月。

记得去年，探梅时节。老来旧事无人说。

为谁醉倒为谁醒？到今犹恨轻离别。

**菩萨蛮** - 赵令畴 \*

春风试手先梅蕊，頩姿冷艳明沙水。

不受众芳知，端须月与期。

清香闲自远，先向钗头见。

雪后燕瑶池，人间第一枝。

**点绛唇·咏梅月** - 陈亮 \*

一夜相思，水边清浅横枝瘦。

小窗如昼，情共香俱透。

清入梦魂，千里人长久。

君知否？雨僝云僽倦，格调还依旧。