**诉衷情** - 黄庭坚 \*

一波才动万波随，蓑笠一钩丝。

金鳞正深处，千尺也须垂。

吞又吐，信还疑，上钩迟。

水寒江静，满目青山，载月明归。

**好事近·梦中作** - 秦观 \*

春路雨添花，花动一山春色。

行到小溪深处，有黄鹂千百。

飞云当面化龙蛇，夭矫转空碧。

醉卧古藤阴下，了不知南北。

**菩萨蛮** - 牛峤

舞裙香暖金泥凤，昼梁语燕惊残梦。

门外柳花飞，玉郎犹未归。

愁匀红粉泪，眉剪春山翠。

何处是辽阳，锦屏春昼长。

**春光好** - 欧阳炯

天初暖，日初长，好春光。

万汇此时皆得意，竞芬芳。

笋迸苔钱嫩绿，花偎雪坞浓香。

谁把金丝裁剪却，挂斜阳？