**洞仙歌** - 戴复古 \*

卖花担上，菊蕊金初破。说着重阳怎虚过。

看画城，簇簇酒肆歌楼，奈没个、巧处安排着我。

家乡煞远哩，抵死思量，枉把眉头万千锁。

一笑且开怀，小阁团栾，旋簇着、几般蔬果。

把三杯两盏记时光，问有甚曲儿，好唱一个？

**蝶恋花** - 晏殊 \*

帘幕风轻双语燕。醉后醒来，柳絮飞撩乱。

心事一春犹未见。余花落尽青苔院。

百尺朱楼闲倚遍。薄雨浓云，抵死遮人面。

消息未知归早晚。斜阳只送平波远。

**踏莎行** - 晏殊 \*

细草愁烟，幽花怯露，凭栏总是消魂处。

日高深院静无人，时时海燕双飞去。

带缓罗衣，香残蕙炷，天长不禁迢迢路。

垂扬只解惹春风，何曾系得行人住！

**苏幕遮·草** - 梅尧臣 \*

露堤平，烟墅杳。乱碧萋萋，雨后江天晓。

独有庾郎年最少。窣地春袍，嫩色宜相照。

接长亭，迷远道。堪怨王孙，不记归期早。

落尽梨花春又了。满地残阳，翠色和烟老。

**念奴娇·雪** - 陈郁 \*

没巴没鼻，霎时间、做出漫天漫地。

不论高低并上下，平白都教一例。

鼓动滕六，招邀巽二，一任张威势。

识他不破，只今道是祥瑞。

却恨鹅鸭池边，三更半夜，误了吴元济。

东郭先生都不管，关上门儿稳睡。

一夜东风，三竿暖日，万事随流水。

东皇笑道，山河原是我底。

**一剪梅** - 醴陵士人 \*

宰相巍巍坐庙堂，说着经量，便要经量。

那个臣僚上一章，头说经量，尾说经量。

轻狂太守在吾邦，闻说经量，星夜经量。

山东河北久抛荒，好去经量，胡不经量。

**盐角儿·亳社观梅** - 晁补之 \*

开时似雪，谢时似雪，花中奇绝。

香非在蕊，香非在萼，骨中香彻。

占溪风，留溪月。堪羞损、山桃如血。

直饶更，疏疏淡淡，终有一般情别。

**水调歌头·沧浪亭** - 苏舜钦 \*

潇洒太湖岸，淡伫洞庭山。

鱼龙隐处，烟雾深锁渺弥间。

方念陶朱张翰，忽有扁舟急桨，撇浪载鲈还。

落日暴风雨，归路绕汀湾。

丈夫志，当景盛，耻疏闲。

壮年何事憔悴，华发改朱颜。

拟借寒潭垂钓，又恐鸥鸟相猜，不肯傍青纶。

刺棹穿芦荻，无语看波澜。

**浣溪沙** - 晏殊 \*

小阁重帘有燕过，晚花红片落庭莎。曲栏杆影入凉波。

一霎好风生翠幕，几回疏雨滴园荷。酒醒人散得愁多。

**渔家傲·和程公辟赠别** - 张先 \*

巴子城头青草暮，巴山重叠相逢处。燕子占巢花脱树。

杯且举，瞿塘水阔舟难渡。

天外吴门清霅路。君家正在吴门住。赠我柳枝情几许。

春满缕，为君将入江南去。

**好事近·梦中作** - 秦观 \*

春路雨添花，花动一山春色。

行到小溪深处，有黄鹂千百。

飞云当面化龙蛇，夭矫转空碧。

醉卧古藤阴下，了不知南北。

**诉衷情** - 黄庭坚 \*

一波才动万波随，蓑笠一钩丝。金鳞正深处，千尺也须垂。

吞又吐，信还疑，上钩迟。水寒江静，满目青山，载月明归。

**菩萨蛮** - 赵令畴 \*

春风试手先梅蕊，頩姿冷艳明沙水。

不受众芳知，端须月与期。

清香闲自远，先向钗头见。

雪后燕瑶池，人间第一枝。

**柳梢青** - 仲殊 \*

岸草平沙，吴王故苑，柳袅烟斜。

雨后寒轻，风前香软，春在梨花。

行人一棹天涯，酒醒处、残阳乱鸦。

门外秋千，墙头红粉，深院谁家？

**虞美人** - 李廌 \*

玉阑干外清江浦，渺渺天涯雨。好风如扇雨如帘，时见岸花汀草、涨痕添。

青林枕上关山路，卧想乘鸾处。碧芜千里思悠悠，惟有霎时凉梦、到南州。

**谒金门·春半** - 朱淑真 \*

春已半，触目此情无限。十二阑干闲倚遍，愁来天不管。

好是风和日暖，输与莺莺燕燕。满院落花帘不卷，断肠芳草远。

**祝英台近·北固亭** - 岳珂 \*

淡烟横，层雾敛。胜概分雄占。

月下鸣榔，风急怒涛飐。

关河无限清愁，不堪临鉴。正霜鬓、秋风尘染。

漫登览。极目万里沙场，事业频看剑。

古往今来，南北限天堑。

倚楼谁弄新声，重城正掩。历历数、西州更点。

**满江红·齐山绣春台** - 吴潜 \*

十二年前，曾上到、绣春台顶。

双脚健、不烦筇杖，透岩穿岭。

老去渐消狂气习，重来依旧佳风景。

想牧之、千载尚神游，空山冷。

山之下，江流永。江之外，淮山暝。

望中原何处，虎狼犹梗。

勾蠡规模非浅近，石苻事业真俄顷。

问古今、宇宙竟如何，无人省。

**水调歌头·平山堂用东坡韵** - 方岳 \*

秋雨一何碧，山色倚晴空。

江南江北愁思，分付酒螺红。

芦叶篷舟千重，菰菜莼羹一梦，无语寄归鸿。

醉眼渺河洛，遗恨夕阳中。

蘋洲外，山欲瞑，敛眉峰。

人间俯仰陈迹，叹息两仙翁。

不见当时杨柳，只是从前烟雨，磨灭几英雄。

天地一孤啸，匹马又西风。

**南浦·春水** - 张炎 \*

波暖绿粼粼，燕飞来，好是苏堤才晓。

鱼没浪痕圆，流红去，翻笑东风难扫。

荒桥断浦，柳阴撑出扁舟小。

回首池塘青欲遍，绝似梦中芳草。

和云流出空山，甚年年净洗，花香不了？

新绿乍生时，孤村路，犹忆那回曾到。

余情渺渺，茂林觞咏如今悄。

前度刘郎归去后，溪上碧桃多少。

**阮郎归·绍兴乙卯大雪行鄱阳道中** - 向子諲 \*

江南江北雪漫漫，遥知易水寒。

同云深处望三关，断肠山又山。

天可老，海能翻，消除此恨难。

频闻遣使问平安，几时鸾辂还？

**秦楼月** - 向子諲 \*

芳菲歇，故园目断伤心切。

伤心切，无边烟水，无穷山色。

可堪更近乾龙节，眼中泪尽空啼血。

空啼血，子规声外，晓风残月。

**踏莎行** - 吕本中 \*

雪似梅花，梅花似雪。似和不似都奇绝。

恼人风味阿谁知？请君问取南楼月。

记得去年，探梅时节。老来旧事无人说。

为谁醉倒为谁醒？到今犹恨轻离别。

**昭君怨·赋松上鸥** - 杨万里 \*

偶听松梢扑鹿，知是沙鸥来宿。稚子莫喧哗，恐惊他。

俄倾忽然飞去，飞去不知何处？我已乞归休，报沙鸥。

**昭君怨·咏荷上雨** - 杨万里 \*

午梦扁舟花底，香满西湖烟水。急雨打篷声，梦初惊。

却是池荷跳雨，散了真珠还聚。聚作水银窝，泻清波。

**点绛唇·咏梅月** - 陈亮 \*

一夜相思，水边清浅横枝瘦。小窗如昼，情共香俱透。

清入梦魂，千里人长久。君知否？雨僝云僽倦，格调还依旧。

**清平乐** - 周晋 \*\*

图书一室，香暖垂帘密。

花满翠壶熏研席，睡觉满窗晴日。

手寒不了残棋，篝香细勘唐碑。

无酒无诗情绪，欲梅欲雪天时。