**盐角儿·亳社观梅** - 晁补之 \*

开时似雪，谢时似雪，花中奇绝。

香非在蕊，香非在萼，骨中香彻。

占溪风，留溪月。堪羞损、山桃如血。

直饶更，疏疏淡淡，终有一般情别。

**踏莎行** - 吕本中 \*

雪似梅花，梅花似雪。似和不似都奇绝。

恼人风味阿谁知？请君问取南楼月。

记得去年，探梅时节。老来旧事无人说。

为谁醉倒为谁醒？到今犹恨轻离别。

**渔家傲·和程公辟赠别** - 张先 \*

巴子城头青草暮，巴山重叠相逢处。

燕子占巢花脱树，杯且举，瞿塘水阔舟难渡。

天外吴门清霅路。君家正在吴门住。

赠我柳枝情几许，春满缕，为君将入江南去。

**好事近·梦中作** - 秦观 \*

春路雨添花，花动一山春色。

行到小溪深处，有黄鹂千百。

飞云当面化龙蛇，夭矫转空碧。

醉卧古藤阴下，了不知南北。

**诉衷情** - 黄庭坚 \*

一波才动万波随，蓑笠一钩丝。金鳞正深处，千尺也须垂。

吞又吐，信还疑，上钩迟。水寒江静，满目青山，载月明归。

**菩萨蛮** - 赵令畴 \*

春风试手先梅蕊，頩姿冷艳明沙水。

不受众芳知，端须月与期。

清香闲自远，先向钗头见。

雪后燕瑶池，人间第一枝。

**柳梢青** - 仲殊 \*

岸草平沙，吴王故苑，柳袅烟斜。

雨后寒轻，风前香软，春在梨花。

行人一棹天涯，酒醒处、残阳乱鸦。

门外秋千，墙头红粉，深院谁家？

**虞美人** - 李廌 \*

玉阑干外清江浦，渺渺天涯雨。

好风如扇雨如帘，时见岸花汀草、涨痕添。

青林枕上关山路，卧想乘鸾处。

碧芜千里思悠悠，惟有霎时凉梦、到南州。

**谒金门·春半** - 朱淑真 \*

春已半，触目此情无限。十二阑干闲倚遍，愁来天不管。

好是风和日暖，输与莺莺燕燕。满院落花帘不卷，断肠芳草远。

**祝英台近·北固亭** - 岳珂 \*

淡烟横，层雾敛。胜概分雄占。

月下鸣榔，风急怒涛飐。

关河无限清愁，不堪临鉴。正霜鬓、秋风尘染。

漫登览。极目万里沙场，事业频看剑。

古往今来，南北限天堑。

倚楼谁弄新声，重城正掩。历历数、西州更点。

**秦楼月** - 向子諲 \*

芳菲歇，故园目断伤心切。

伤心切，无边烟水，无穷山色。

可堪更近乾龙节，眼中泪尽空啼血。

空啼血，子规声外，晓风残月。

**点绛唇·咏梅月** - 陈亮 \*

一夜相思，水边清浅横枝瘦。

小窗如昼，情共香俱透。

清入梦魂，千里人长久。

君知否？雨僝云僽倦，格调还依旧。

**昭君怨·赋松上鸥** - 杨万里 \*

偶听松梢扑鹿，知是沙鸥来宿。稚子莫喧哗，恐惊他。

俄倾忽然飞去，飞去不知何处？我已乞归休，报沙鸥。

**昭君怨·咏荷上雨** - 杨万里 \*

午梦扁舟花底，香满西湖烟水。急雨打篷声，梦初惊。

却是池荷跳雨，散了真珠还聚。聚作水银窝，泻清波。

**菩萨蛮** - 牛峤

舞裙香暖金泥凤，昼梁语燕惊残梦。

门外柳花飞，玉郎犹未归。

愁匀红粉泪，眉剪春山翠。

何处是辽阳，锦屏春昼长。