点绛唇·感兴 - 王禹偁

雨恨云愁，江南依旧称佳丽。

水村渔市，一缕孤烟细。

天际征鸿，遥认行如缀。

平生事，此时凝睇，谁会凭栏意。

酒泉子 - 潘阆

长忆西湖，尽日凭阑楼上望。

三三两两钓鱼舟，岛屿正清秋。

笛声依约芦花里，白鸟成行忽惊起。

别来闲整钓鱼竿，思入水云寒。

江南春 - 寇准

波渺渺，柳依依。

孤村芳草远，斜日杏花飞。

江南春尽离肠断，蘋满汀洲人未归。

山亭柳·赠歌者 - 晏殊

家住西秦，赌博艺随身。

花柳上，斗尖新。偶学念奴声调，有时高遏行云。

蜀锦缠头无数，不负辛勤。

数年来往咸京道，残杯冷炙漫销魂。

衷肠事，托何人？若有知音见采，不辞徧唱阳春。

一曲当筵落泪，重掩罗巾。

木兰花·乙卯吴兴寒食 - 张先

龙头舴艋吴儿竞，笋柱秋千游女并。芳洲拾翠暮忘归，秀野踏青来不定。

行云去后遥山暝，已放笙歌池院静。中庭月色正清明，无数杨花过无影。

南歌子 - 欧阳修

凤髻金泥带，龙纹玉掌梳。走来窗下笑相扶，爱道画眉深浅入时无？

弄笔偎人久，描花试手初。等闲妨了绣功夫，笑问鸳鸯两字怎生书？

采桑子 - 晏几道

西楼月下当时见，泪粉偷匀。歌罢还颦。恨隔炉烟看未真。

别来楼外垂杨缕，几换青春。倦客红尘，长记楼中粉泪人。

少年游·润州作代人寄远 - 苏轼

去年相送，余杭门外，飞雪似杨花。

今年春尽，杨花似雪，犹不见还家。

对酒卷帘邀明月，风露透窗纱。

恰似姮娥怜双燕，分明照、画梁斜。

浣溪沙 - 苏轼

旋抹红妆看使君，三三五五棘篱门。相挨踏破茜罗裙。

老幼扶携收麦社，乌鸢翔舞赛神村。道逢醉叟卧黄昏。

浣溪沙 - 苏轼

麻叶层层檾叶光，谁家煮茧一村香。隔篱娇语络丝娘。

垂白杖藜抬醉眼，捋青捣麨软饥肠。问言豆叶几时黄。

如梦令 - 秦观

遥夜沉沉如水，风紧驿亭深闭。

梦破鼠窥灯，霜送晓寒侵被。

无寐，无寐，门外马嘶人起。

如梦令 - 秦观

莺嘴啄花红溜，燕尾点波绿皱。

指冷玉笙寒，吹彻小梅春透。

依旧，依旧，人与绿杨俱瘦。

**卜算子·送鲍浩然之浙东** - 王观

水是眼波横，山是眉峰聚。欲问行人去那边？眉眼盈盈处。

才始送春归，又送君归去。若到江南赶上春，千万和春住。

**捣练子** - 贺铸

收锦字，下鸳机。净拂床砧夜捣衣。

马上少年今健否？过瓜时见雁南飞。

**捣练子** - 贺铸

砧面莹，杵声齐，捣就征衣泪墨题。

寄到玉关应万里，戍人犹在玉关西。

**捣练子** - 贺铸

边堠远，置邮稀，附与征衣衬铁衣。

连夜不妨频梦见，过年惟望得书归。

**捣练子** - 贺铸

斜月下，北风前。万杵千砧捣欲穿。

不为捣衣勤不睡，破除今夜夜如年。

生查子 - 贺铸

西津海鹘舟，径度沧江南。双艣本无情，鸦轧如人语。

挥金陌上郎，化石山头妇。何物系君心？三岁扶床女！

**卖花声·题岳阳楼** - 张舜民

木叶下君山，空水漫漫，十分斟酒敛芳颜。

不是渭城西去客，休唱阳关。

醉袖抚危栏，天淡云闲，何人此路得生还。

回首夕阳红尽处，应是长安。

菩萨蛮·梅雪 - 周邦彦

银河宛转三千曲，浴凫飞鹭澄波绿。

何处是归舟，夕阳江上楼。

天憎梅浪发，故下封枝雪。

深院卷帘看，应怜江上寒。

好事近·夕景 - 廖世美

落日水熔金，天淡暮烟凝碧。

楼上谁家红袖，靠阑干无力。

鸳鸯相对浴红衣，短棹弄长笛。

惊起一双飞去，听波声拍拍。

菩萨蛮 - 魏夫人

溪山掩映斜阳里，楼台影动鸳鸯起。

隔岸两三家，出墙红杏花。

绿杨堤下路，早晚溪边去。

三见柳绵飞，离人犹未归。

九张机 - 无名氏

一张机，织梭光景去如飞。

兰房夜永愁无寐。呕呕轧轧，织成春恨，留着待郎归。

两张机，月明人静漏声稀。

千丝万缕相萦系。织成一段，回纹锦字，将去寄呈伊。

三张机，中心有朵耍花儿，

娇红嫩绿春明媚。君需早折，一枝浓艳，莫待过芳菲。

四张机，鸳鸯织就欲双飞。

可怜未老头先白，春波碧草，晓寒深处，相对浴红衣。

五张机，芳心密与巧心期。

合欢树上枝连理，双头花下，两同心处，一对化生儿。

六张机，雕花铺锦未离披。

兰房别有留春计，炉添小篆，日长一线，相对绣工迟。

七张机，春蚕吐尽一生丝。

莫教容易裁罗绮，无端剪破，仙鸾彩凤，分作两般衣。

八张机，纤纤玉手住无时。

蜀江濯尽春波媚。香遗囊麝，花房绣被，归去意迟迟。

九张机，一心长在百花枝。

百花共作红推被，都将春色，藏头裹面，不怕睡多时。

春衣，素丝染就以堪悲。晨昏汗污无颜色。应同秋扇，从兹永弃，无复奉君时。

轻丝。象床玉手出新奇。千花万草光凝碧，裁缝衣着，春天歌舞，飞蝶语黄鹂。

歌声飞落画梁尘。舞罢香风卷绣茵。更欲缕成机上恨，尊前忽有断肠人。敛袂而归，相将好去。

九张机 - 无名氏

一张机，采桑陌上试春衣。风晴日暖慵无力。桃花枝上，啼莺言语，不肯放人归。

两张机，行人立马意迟迟。深心未忍轻分付。回头一笑，花间归去，只恐被花知。

三张机，吴蚕已老燕雏飞。东风宴罢长洲苑，轻绡催趁，馆娃宫女，要换舞时衣。

四张机，咿哑声里暗颦眉。回梭织朵垂莲子。盘花易绾，愁心难整，脉脉乱如丝。

五张机，横纹织就沈郎诗。中心一句无人会。不言愁恨，不言憔悴，只恁寄相思。

六张机，行行都是耍花儿，花间更有双蝴蝶。停梭一晌，闲窗影里，独自看多时。

七张机，鸳鸯织就又迟疑。只恐被人轻裁剪，分飞两处，一场离恨，何计再相随。

八张机，回纹知是阿谁诗？织成一片凄凉意。行行读遍。厌厌无语，不忍更寻思。

九张机，双花双叶又双枝。薄情自古多离别。从头到底，将心萦系，穿过一条丝。

柘枝引 - 无名氏

将军奉命即须行，塞外领强兵。

闻道烽烟动，腰间宝剑匣中鸣。

减字木兰花·题雄州驿 - 蒋兴祖女

朝云横度，辘辘车声如水去。白草黄沙，月照孤村三两家。

飞鸿过也，万结愁肠无昼夜。渐近燕山，回首乡关归路难。

水调歌头·建炎庚戌题吴江 - 无名氏

平生太湖上，短棹几经过。

如今重到，何事愁与水云多？

拟把匣中长剑，换取扁舟一叶，归去老渔蓑。

银艾非吾事，丘壑已蹉跎。

鲙新鲈，斟美酒，起悲歌。

太平生长，岂谓今日识兵戈？

欲泻三江雪浪，净洗胡尘千里，不用挽天河！

回首望霄汉，双泪堕清波。

玉楼春‧闻笛 - 无名氏

玉楼十二春寒侧，楼角何人吹玉笛。天津桥上旧曾听，三十六宫秋草碧。

昭华人去无消息，江上青山空晚色。一声落尽短亭花，无数行人归未得。

御街行 - 无名氏

霜风渐紧寒侵被。听孤雁、声嘹唳。

一声声送一声悲，云淡碧天如水。

披衣告语：雁儿略住，听我些儿事。

塔儿南畔城儿里，第三个、桥儿外，濒河西岸小红楼，门外梧桐雕砌。

请教且与，低声飞过，那里有、人人无寐。

好事近 - 吕渭老

飞雪过江来，船在赤栏桥侧。

惹报布帆无恙，著两行亲札。

从今日日在南楼，鬓自此时白。

一咏一觞谁共，负平生书册。

苍梧谣 - 蔡伸

天。休使圆蟾照客眠。人何在，桂影自婵娟。

石州慢·己酉秋吴兴舟中作 - 张元干

雨急云飞，惊散暮鸦，微弄凉月。

谁家疏柳低迷，几点流萤明灭。

夜帆风驶，满湖烟水苍茫，菰蒲零乱秋声咽。

梦断酒醒时，倚危樯清绝。

心折。长庚光怒，群盗纵横，逆胡猖獗。

欲挽天河，一洗中原膏血。

两宫何处？塞垣只隔长江，唾壶空击悲歌缺。

万里想龙沙，泣孤臣吴越。

满江红·自豫章阻风吴城山作 - 张元干

春水迷天，桃花浪、几番风恶。

云乍起、远山遮尽，晚风还作。

绿卷芳洲生杜若，数帆带雨烟中落。

傍向来沙嘴共停桡，伤飘泊。

寒犹在，衾偏薄。肠欲断，愁难著。

倚篷窗无寐，引杯孤酌。

寒食清明都过却，最怜轻负年时约。

想小楼、终日望归舟，人如削。

**水调歌头** - 叶梦得

霜降碧天静，秋事促西风。

寒声隐地初听，中夜入梧桐。

起瞰高城回望，寥落关河千里，一醉与君同。

叠鼓闹清晓，飞骑引雕弓。

岁将晚，客争笑，问衰翁。

平生豪气安在？走马为谁雄？

何似当筵虎士，挥手弦声响处，双雁落遥空。

老矣真堪愧，回首望云中！

**水调歌头** - 叶梦得

秋色渐将晚，霜信报黄花。

小窗低户深映，微路绕欹斜。

为问山翁何事，坐看流年轻度，拚却鬓双华。

徙倚望沧海，天净水明霞。

念平昔，空飘荡，遍天涯。

归来三径重扫，松竹本吾家。

却恨悲风时起，冉冉云间新雁，边马怨胡笳。

谁似东山老，谈笑静胡沙。

点绛唇·绍兴乙卯登绝顶小亭 - 叶梦得

缥缈危亭，笑谈独在千峰上。

与谁同赏，万里横烟浪。

老去情怀，犹作天涯想。

空惆怅，少年豪放，莫学衰翁样。

水龙吟绍兴甲子上元有怀京师 - 向子諲

华灯明月光中，绮罗弦管春风路。

龙如骏马，车如流水，软红成雾。

太一池边，葆真宫里，玉楼珠树。

见飞琼伴侣，霓裳缥缈，星回眼、莲承步。

笑入彩云深处，更冥冥、一帘花雨。

金钿半落，宝钗斜坠，乘鸾归去。

醉失桃源，梦回蓬岛，满身风露。

到而今江上，愁山万叠，鬓丝千缕。

好事近 - 胡铨

富贵本无心，何事故乡轻别？

空使猿惊鹤怨，误薜萝秋月。

囊锥刚要出头来，不道甚时节！

欲驾巾车归去，有豺狼当辙！

釆桑子 - 吕本中

恨君不似江楼月，南北东西。南北东西。只有相随无别离。

恨君却似江楼月，暂满还亏。暂满还亏。待得团圆是几时。

南歌子 - 吕本中

驿路侵斜月，溪桥度晓霜。

短篱残菊一枝黄，正是乱山深处过重阳。

旅枕元无梦，寒更每自长。

只言江左好风光，不道中原归思转凄凉。

鹧鸪天·西都作 - 朱敦儒

我是清都山水郎，天教懒慢带疏狂。曾批给露支风券，累奏流云借月章。

诗万首，酒千觞，几曾着眼看侯王。玉楼金阙慵归去，且插梅花醉洛阳。

卜算子 - 朱敦儒

旅雁向南飞，风雨群初失。

饥渴辛勤两翅垂，独下寒汀立。

鸥鹭苦难亲，矰缴忧相逼。

云海茫茫无处归，谁听哀鸣急。

水龙吟朱敦儒

放船千里凌波去。略为吴山留顾。云屯水府，涛随神女，九江东注。北客翩然，壮心偏感，年华将暮。念伊嵩旧隐，巢由故友，南柯梦、遽如许。回首妖氛未扫，问人间、英雄何处。奇谋报国，可怜无用，尘昏白羽。铁锁横江，锦帆冲浪，孙郎良苦。但愁敲桂櫂，悲吟梁父，泪流如雨。

采桑子彭浪矾朱敦儒

扁舟去作江南客，旅雁孤云。万里烟尘。回首中原泪满巾。碧山对晚汀洲冷，枫叶芦根。日落波平。愁损辞乡去国人。

相见欢朱敦儒

金陵城上西楼。倚清秋。万里夕阳垂地、大江流。

中原乱。簪缨散。几时收。试倩悲风吹泪、过扬州。

临江仙朱敦儒

直自凤凰城破后，擘钗破镜分飞。天涯海角信音稀。梦回辽海北，魂断玉关西。月解重圆星解聚，如何不见人归。今春还听杜鹃啼。年年看塞雁，一十四番回。

好事近渔父词朱敦儒

摇首出红尘，醒醉更无时节。活计绿蓑青笠，惯披霜冲雪。晚来风定钓丝闲，上下是新月。千里水天一色，看孤鸿明灭。

减字木兰花朱敦儒

刘郎已老。不管桃花依旧笑。要听琵琶。重院莺啼觅谢家。曲终人醉。多似浔阳江上泪。万里东风。国破山河落照红。

柳枝朱敦儒

江南岸，柳枝；江北岸，柳枝；折送行人无尽时，恨分离，柳枝。酒一杯，柳枝；泪双重，柳枝；君到长安百事违，几时归？柳枝。

南乡子无名氏

洪迈被拘留。稽首垂哀告彼酋。七日忍饥犹不耐，堪羞。苏武争禁十九秋。厥父既无谋。厥子安能解国忧。万里归来夸舌辨，村牛。好摆头时便摆头。

水调歌头·又水洞 - 韩元吉

今日俄重九，莫负菊花开。试寻高处，携手蹑屐上崔嵬。放目苍岩千仞，云护晓霜成阵，知我与君来。古寺倚修竹，飞槛绝纤埃。

笑谈间，风满座，酒盈杯。仙人跨海，休问随处是蓬莱。落日平原西望，鼓角秋深悲壮，戏马但荒台。细把茱萸看，一醉且徘徊。

水调歌头金山观月张孝祥

江山自雄丽，风露与高寒。寄声月姊，借我玉鉴此中看。幽壑鱼龙悲啸，倒影星辰摇动，海气夜漫漫。涌起白银阙，危驻紫金山。表独立，飞霞珮，切云冠。漱冰濯雪，眇视万里一毫端。回首三山何处，闻道群仙笑我，要我欲俱还。挥手从此去，翳凤更骖鸾。

水调歌头泛湘江张孝祥

濯足夜滩急目光短浅，晞发北风凉。吴山楚泽行遍，只欠到潇湘。买得扁舟归去，此事天公付我，六月下沧浪。蝉蜕尘埃外，蝶梦水云乡。制荷衣，纫兰佩，把琼芳，湘妃起舞一笑，抚瑟奏清商。唤起九歌忠愤，拂拭三闾文字，还与日争光。莫遣儿辈觉，此乐未渠央。

浣溪沙张孝祥

霜日明霄水蘸空。鸣鞘声里绣旗红。澹烟衰草有无中。万里中原烽火北，一尊浊酒戍楼东。酒阑挥泪向悲风。

西江月张孝祥

问讯湖边春色，重来又是三年。东风吹我过湖船。杨柳丝丝拂面。世路如今已惯，此心到处悠然。寒光亭下水如天。飞起沙鸥一片。

西江月阻风三峰下张孝祥

满载一船秋色，平铺十里湖光。波神留我看斜阳。放起鳞鳞细浪。明日风回更好，今宵露宿何妨。水晶宫里奏霓裳。准拟岳阳楼上。

好事近杨万里

七月十三日夜登万花川谷望月作

月未到诚斋，先到万花川谷。不是诚斋无月，隔一庭修竹。如今才是十三夜，月色已如玉。未是秋光奇绝，看十五十六。

**秋波媚·七月十六日晚登高兴亭望长安南山** - 陆游

秋到边城角声哀，烽火照高台。

悲歌击筑，凭高酹酒，此兴悠哉！

多情谁似南山月，特地暮云开。

灞桥烟柳，曲江池馆，应待人来。

汉宫春初自南郑来成都作陆游

羽箭雕弓，忆呼鹰古垒，截虎平川。吹笳暮归，野帐雪压青毡。淋漓醉墨，看龙蛇、飞落蛮笺。人误许，诗情将略，一时才气超然。何事又作南来，看重阳药市，元夕灯山。花时万人乐处，欹帽垂鞭。闻歌感旧，尚时时流涕尊前。君记取，封侯事在，功名不信由天。

双头莲·呈范至能待制 - 陆游

华鬓星星，惊壮志成虚，此身如寄。萧条病骥。

向暗里、消尽当年豪气。

梦断故国山川，隔重重烟水。

身万里，旧社凋零，青门俊游谁记？

尽道锦里繁华，叹官闲昼永，柴荆添睡。

清愁自醉。念此际、付与何人心事。

纵有楚柁吴樯，知何时东逝？

空怅望，鲙美菰香，秋风又起。

鹊桥仙夜闻杜鹃陆游

茅檐人静，蓬窗灯暗，春晚连江风雨。林莺巢燕总无声，但月夜、常啼杜宇。催成清泪，惊残孤梦，又拣深枝飞去。故山犹自不堪听，况半世、飘然羁旅。

**鹊桥仙** - 陆游

华灯纵博，雕鞍驰射，谁记当年豪举？

酒徒一半取封侯，独去作江边渔父。

轻舟八尺，低篷三扇，占断苹洲烟雨。

镜湖元自属闲人，又何必官家赐与！

鹧鸪天陆游

家在苍烟落照间，丝毫尘事不相关。斟残玉瀣行穿竹卷罢《黄庭》卧看山。贪啸傲，任衰残，不妨随处一开颜。元知造物心肠别，老却英雄似等闲。

水调歌头舟次扬州，和杨济翁、周显先韵辛弃疾

落日塞尘起，胡骑猎清秋。汉家组练十万，列舰耸高楼。谁道投鞭飞渡，忆昔鸣髇血污，风雨佛狸愁。季子正年少，匹马黑貂裘。今老矣，搔白首，过扬州。倦游欲去江上，手种橘千头。二客东南名胜，万卷诗书事业，尝试与君谋。莫射南山虎，直觅富民侯。

满江红辛弃疾

江行，简杨济翁、周显先

过眼溪山，怪都似旧时曾识。还记得，梦中行遍，江南江北。佳处径须携杖去，能消几两平生屐？笑尘劳三十九年非，长为客。吴楚地，东南坼；英雄事，曹刘敌，被西风吹尽，了无尘迹。楼观才成人已去，旌旗未卷头先白。叹人间哀乐转相寻，今犹昔。

木兰花慢·席上送张仲固帅兴元

汉中开汉业，问此地，是耶非？想剑指三秦，君王得意，一战东归。追亡事，今不见；但山川满目泪沾衣。落日胡尘未断，西风塞马空肥。

一编书是帝王师，小试去征西。更草草离筵，匆匆去路，愁满旌旗。君思我，回首处，正江涵秋影雁初飞。安得车轮四角，不堪带减腰围。

沁园春·带湖新居将成

三径初成，鹤怨猿惊，稼轩未来。甚云山自许，平生意气；衣冠人笑，抵死尘埃。意倦须还，身闲贵早，岂为莼羹鲈脍哉。秋江上，看惊弦雁避，骇浪船回。

东冈更葺茅斋。好都把轩窗临水开。要小舟行钓，先应种柳；疏篱护竹，莫碍观梅。秋菊堪餐⒁，春兰可佩⒂，留待先生手自栽⒃。沉吟久，怕君恩未许，此意徘徊。

水龙吟为韩南涧尚书寿甲辰岁辛弃疾

渡江天马南来，几人真是经纶手。长安父老，新亭风景，可怜依旧。夷甫诸人，神州沈陆，几曾回首。算平戎万里，功名本是，真儒事、君知否。

况有文章山斗。对桐阴、满庭清昼。当年堕地，而今试看，风云奔走。绿野风烟，平泉草木，东山歌洒。待他年，整顿乾坤事了，为先生寿。

丑奴儿近·博山道中效李易安体

千峰云起，骤雨一霎儿价。更远树斜阳，风景怎生图画？青旗卖酒，山那畔别有人家。只消山水光中，无事过这一夏。

午醉醒时，松窗竹户，万千潇洒。野鸟飞来，又是一般闲暇。却怪白鸥，觑着人欲下未下。旧盟都在，新来莫是，别有说话？

清平乐·检校山园书所见

连云松竹，万事从今足。拄杖东家分社肉，白酒床头初熟。

西风梨枣山园，儿童偷把长竿。莫遣旁人惊去，老夫静处闲看。

八声甘州

故将军饮罢夜归来，长亭解雕鞍。恨灞陵醉尉，匆匆未识，桃李无言。射虎山横一骑，裂石响惊弦。落魄封侯事，岁晚田园。

谁向桑麻杜曲，要短衣匹马，移住南山？看风流慷慨，谭笑过残年。汉开边、功名万里，甚当时、健者也曾闲。纱窗外、斜风细雨，一阵轻寒。

鹧鸪天送人辛弃疾

唱彻阳关泪未干。功名余事且加餐。浮天水送无穷树，带雨云埋一半山。今古恨，几千般。只应离合是悲欢。江头未是风波恶，别有人间行路难。

贺新郎辛弃疾

把酒长亭说。看渊明、风流酷似，卧龙诸葛。何处飞来林间鹊，蹙踏松梢微雪。要破帽、多添华发。剩水残山无态度，被疏梅、料理成风月。两三雁，也萧瑟。佳人重约还轻别。怅清江、天寒不渡，水深冰合。路断车轮生四角，此地行人销骨。问谁使、君来愁绝。铸就而今相思错，料当初、费尽人间铁。长夜笛，莫吹裂。

鹊桥仙山行书所见辛弃疾

松冈避暑。茅檐避雨。闲去闲来几度。醉扶孤石看飞泉，又却是、前回醒处。东家娶妇。西家归女。灯火门前笑语。酿成千顷稻花香，夜夜费、一天风露。

鹧鸪天代人赋辛弃疾

陌上柔条初破芽。东邻蚕种已生些。平冈细草鸣黄犊，斜日寒林点暮鸦。山远近，路横斜。青旗沽酒有人家。城中桃李愁风雨，春在溪头野荠花。

粉蝶儿辛弃疾

和赵晋臣赋落花

昨日春如十三女儿学绣，一枝枝不教花瘦。甚无情便下得雨僝风僽，向园林铺作地衣红绉。而今春似轻薄荡子难久。记前时送春归后，把春波都酿作一江醇酎。约清愁，杨柳岸边相候。

满江红辛弃疾

倦客新丰，貂裘敝，征尘满目。弹短铗、青蛇三尺，浩歌谁续？不念英雄江左老，用之可以尊中国。叹诗书万卷致君人，翻沉陆。休感慨，浇醽碌。人易老，欢难足。有玉人怜我，为簪黄菊。且置请缨封万户，竟须卖剑酬黄犊。甚当年寂寞贾长沙，伤时哭。

满江红·暮春

家住江南，又过了、清明寒食。花径里、一番风雨，一番狼籍。红粉暗随流水去，园林渐觉清阴密。算年年、落尽刺桐花，寒无力。

庭院静，空相忆。无说处，闲愁极。怕流莺乳燕，得知消息。尺素始今何处也，彩云依旧无踪迹。谩教人、羞去上层楼，平芜碧。

浣溪沙·常山道中即事

北陇田高踏水频。西溪禾早已尝新。隔墙沽酒煮纤鳞。

忽有微凉何处雨，更无留影霎时云。卖瓜声过竹边村。

生查子题京口郡治尘表亭辛弃疾

悠悠万世功，矻矻当年苦。鱼自入深渊，人自居平土。红日又西沈，白浪长东去。不是望金山，我自思量禹。

一丛花陈亮

溪堂玩月作

冰轮斜辗镜天长，江练隐寒光。危阑醉绮人如画，隔烟村、何处鸣榔？乌鹊倦栖，鱼龙惊起，星斗挂垂杨。

芦花千顷水微茫，秋色满江乡。楼台恍似游仙梦，又疑是、洛浦潇湘。风露浩然，山河影转，今古照凄凉。

六州歌头 - 刘过

镇长淮，一都会，古扬州。升平日，珠帘十里春风，小红楼。谁知艰难去，边尘暗，胡马扰，笙歌散，衣冠渡，使人愁。屈指细思，血战成何事，万户封侯。但琼花无恙，开落几经秋。故垒荒丘，似含羞。

怅望金陵宅，丹阳郡，山不断，郁绸缪。兴亡梦，荣枯泪，水东流，甚时休？野灶炊烟里，依然是，宿貔貅。叹灯火，今萧索，尚淹留。莫上醉翁亭看，蒙蒙雨、杨柳丝柔。笑书生无用，富贵拙身谋，骑鹤来游。

沁园春寄稼轩承旨刘过

斗酒彘肩，风雨渡江，岂不快哉。被香山居士，约林和靖，与东坡老，驾勒吾回。坡谓西湖，正如西子，浓抹淡妆临镜台。二公者，皆掉头不顾，只管衔杯。白云天竺去来。图画里，峥嵘楼观开。爱东西双涧，纵横水绕，两峰南北，高下云堆。逋曰不然，暗香浮动，争似孤山先探梅。须晴去，访稼轩未晚，且此徘徊。

西江月刘过

堂上谋臣帷幄，边头猛将干戈。天时地利与人和。一燕可伐与曰可。此日楼台鼎鼐，他时剑履山河。都人齐和大风歌。管领群臣来贺。

醉太平·闺情 - 刘过

情高意真，眉长鬓青。小楼明月调筝，写春风数声。

思君忆君，魂牵梦萦。翠销香暖云屏，更那堪酒醒。

贺新郎 - 刘过

弹铗西来路。记匆匆、经行十日，几番风雨。梦里寻秋秋不见，秋在平芜远树。雁信落、家山何处？万里西风吹客鬓，把菱花、自笑人如许。留不住、少年去。

男儿事业无凭据。记当年、悲歌击楫，酒酣箕踞。腰下光芒三尺剑，时解挑灯夜语。谁更识、此时情绪？唤起杜陵风月手，写江东渭北相思句。歌此恨，慰羁旅。

水调歌头登多景樓杨炎正

寒眼乱空阔，客意不胜秋。强呼斗洒，发兴特上最高楼。舒展江山图画，应答龙鱼悲啸，不暇顾诗愁。风露巧欺客，分冷入衣裘。忽醒然，成感慨，望神州。可怜报国无路，空白一分头。都把平生意气，只做如今憔悴，岁晚若为谋。此意仗江月，分付与沙鸥。

卜算子严蕊

不是爱风尘，似被前缘误。花落花开自有时，总赖东君主。去也终须去，住也如何住！若得山花插满头，莫问奴归处。

玲珑四犯·越中岁暮闻箫鼓感怀 - 姜夔

叠鼓夜寒，垂灯春浅，匆匆时事如许。倦游欢意少，俯仰悲今古。江淹又吟恨赋，记当时，送君南浦。万里乾坤，百年身世，唯有此情苦。

扬州柳垂官路，有轻盈换马，端正窥户。酒醒明月下，梦逐潮声去。文章信美如何用，漫赢得，天涯羁旅。教说与春来要，寻花伴侣。

鹧鸪天·正月十一日观灯 - 姜夔

巷陌风光纵赏时，笼纱未出马先嘶。白头居士无呵殿，只有乘肩小女随。

花满市，月侵衣，少年情事老来悲。沙河塘上春寒浅，看了游人缓缓归。

玉楼春 - 吴文英

茸茸狸帽遮梅额。金蝉罗翦胡衫窄。

乘肩争看小腰身，倦态强随闲鼓笛。

问称家住城东陌。欲买千金应不惜。

归来困顿殢春眠，犹梦婆娑斜趁拍。

水调歌头题李季允侍郎鄂州吞云楼戴复古

轮奂半天上，胜概压南楼。筹边独坐，岂欲登览快双眸。浪说胸吞云梦，直把气吞残虏，西北望神州。百载一机会，人事恨悠悠。骑黄鹤，赋鹦鹉，谩风流。岳王祠畔，杨柳烟锁古今愁。整顿乾坤手段，指授英雄方略，雅志若为酬。杯酒不在手，双鬓恐惊秋。

满江红·送宋惠父入江西幕 - 刘克庄

满腹诗书，余事到、穰苴兵法。

新受了、乌公书币，著鞭垂发。

黄纸红旗喧道路，黑风青草空巢穴。

向幼安、宣子顶头行，方奇特。

溪峒事，听侬说。龚遂外，无长策。

便献俘非勇，纳降非怯。

帐下健儿休尽锐，草间赤子俱求活。

到崆峒、快寄凯歌来，宽离别。

一剪梅·余赴广东实之夜饯于风亭 - 刘克庄

束缊宵行十里强。挑得诗囊，抛了衣囊。天寒路滑马蹄僵，元是王郎，来送刘郎。

酒酣耳热说文章。惊倒邻墙，推倒胡床。旁观拍手笑疏狂。疏又何妨，狂又何妨？

贺新郎送陈真州子华刘克庄

北望神州路。试平章、这场公事，怎生分付。记得太行山百万，曾入宗爷驾驭。今把作、握蛇骑虎。君去京东豪杰喜，想投戈、下拜真吾父。谈笑里，定齐鲁。两河萧瑟惟狐兔。问当年、祖生去后，有人来否。多少新亭挥泪客，谁梦中原块土。算事业、须由人做。应笑书生心胆怯，向车中、闭置如新妇。空目送，塞鸿去。

贺新郎 - 刘克庄

国脉微如缕。问长缨何时入手，缚将戎主？未必人间无好汉，谁与宽些尺度？试看取当年韩五。岂有谷城公付授，也不干曾遇骊山母。谈笑起，两河路。

少时棋柝曾联句。叹而今登楼揽镜，事机频误。闻说北风吹面急，边上冲梯屡舞。君莫道投鞭虚语，自古一贤能制难，有金汤便可无张许？快投笔，莫题柱。

贺新郎 - 刘克庄

妾出於微贱。小年时，朱弦弹绝，玉笙吹遍。

粗识国风关雎乱，羞学流莺百啭。

总不涉，闺情春怨。

谁向西邻公子说，要珠鞍，迎入梨花院。

身未动，意先懒。

主家十二楼连苑。那人人，靓妆按曲，绣帘初卷。

道是华堂箫管唱，笑杀鸡坊拍衮。

回首望，侯门天远。

我有平生离鸾操，颇哀而不愠微而婉。

聊一奏，更三叹。

满江红夜雨凉甚忽动从戎之兴 - 刘克庄

金甲雕戈，记当日、辕门初立。磨盾鼻、一挥千纸，龙蛇犹湿。铁马晓嘶营壁冷，楼船夜渡风涛急。有谁怜、猿臂故将军，无功级。

平戎策，从军什，零落尽，慵收拾。把茶经香传，时时温习。生怕客谈榆塞事，且教儿诵花间集。叹臣之壮也不如人，今何及。

忆秦娥刘克庄

梅谢了。塞垣冻解鸿归早。鸿归早。凭伊问讯，大梁遗老。浙河西面边声悄。淮河北去炊烟少。炊烟少。宣和宫殿，冷烟衰草。

清平乐·五月十五夜玩月 - 刘克庄

风高浪快，万里骑蟾背。

曾识姮娥真体态。素面元无粉黛。

身游银阙珠宫。俯看积气蒙蒙。

醉里偶摇桂树，人间唤作凉风。

满江红黄机

万灶貔貅，便直欲、扫清关洛：长淮路、夜亭警燧，晓营吹角。绿鬓将军思饮马，黄头奴子惊闻鹤。想中原、父老已心知，今非昨。狂鲵剪，於菟缚。单于命，春冰薄。政人人自勇，翘关还槊。旗帜倚风飞电影，戈铤射月明霜锷。且莫令、榆柳塞门秋，悲摇落。

霜天晓角仪真江上夜泊黄机

寒江夜宿。长啸江之曲。水底鱼龙惊动，风卷地、浪翻屋。诗情吟未足。酒兴断还续。草草兴亡休问，功名泪、欲盈掬。

贺新郎西湖文及翁

一勺西湖水。渡江来、百年歌舞，百年酣醉。回首洛阳花世界，烟渺黍离之地。更不复、新亭堕泪。簇乐红妆摇画艇，问中流、击楫谁人是。千古恨，几时洗。余生自负澄清志。更有谁。磻溪未遇，傅岩未起。国事如今谁倚仗，衣带一江而已。便都道、江神堪恃。借问孤山林处士，但掉头、笑指梅花蕊。天下事，可知矣。

祝英台近 - 德祐太学生

倚危栏，斜日暮，蓦蓦甚情绪？稚柳娇黄，全未禁风雨。春江万里云涛，扁舟飞渡，那更听，塞鸿无数。

叹离阻！有恨流落天涯，谁念泣孤旅？满目风尘，冉冉如飞雾。是何人惹愁来？那人问处？怎知道愁来不去！

满江红王清惠

太液芙蓉，浑不似、旧时颜色。曾记得、春风雨露，玉楼金阙。名播兰簪妃后里，晕潮莲脸君王侧。忽一声、鼙鼓揭天来，繁华歇。龙虎散，风云灭。千古恨，凭谁说。对山河百二，泪盈襟血。客馆夜惊尘土梦，宫车晓碾关山月。问嫦娥、于我肯从容，同园缺。

满庭芳(徐君宝妻)

汉上繁华，江南人物，尚遗宣政风流。绿窗朱户，十里烂银钩。一旦刀兵齐举，旌旗拥、百万貔貅。长驱入，歌台舞榭，风卷落花愁。清平三百载，典章人物，扫地俱休。幸此身未北，犹客南州。破鉴徐郎何在，空惆怅、相见无由。从今后，梦魂千里，夜夜岳阳楼。

唐多令邓剡

雨过水明霞，潮回岸带沙。叶声寒，飞透窗纱。堪恨西风吹世换，更吹我，落天涯。寂寞古豪华，乌衣日又斜。说兴亡燕入谁家？惟有南来无数雁，和明月，宿芦花。

西江月刘辰翁

新秋写兴

天上低昂似旧，人间儿女成狂。夜来处处试新妆，却是人间天上。不觉新凉似水，相思两鬓如霜。从海底跨枯桑，阅尽银河风浪。

忆秦娥刘辰翁

烧灯节，朝京道上风和雪。风和雪，江山如旧，朝京人绝。

百年短短兴亡别，与君犹对当时月。当时月，照人烛泪，照人梅发。

柳梢青春感刘辰翁

铁马蒙毡，银花洒泪，春入愁城。笛里番腔，街头戏鼓，不是歌声。那堪独坐青灯。想故国、高台月明。辇下风光，山中岁月，海上心情。

贺新郎兵后寓吴蒋捷

深阁帘垂绣。记家人、软语灯边，笑涡红透。万叠城头哀怨角，吹落霜花满袖。影厮伴、东奔西走。望断乡关知何处，羡寒鸦、到著黄昏后。一点点，归杨柳。相看只有山如旧。叹浮云、本是无心，也成苍狗。明日枯荷包冷饭，又过前头小阜。趁未发、且尝村酒。醉探枵囊毛锥在，问邻翁。要写牛经否。翁不应，但摇手。

霜天晓角蒋捷

人影窗纱。是谁来折花。折则从他折去，知折去，向谁家。檐牙。枝最佳。折时高折些。说与折花人道，须插向、鬓边斜。

贺新郎 - 蒋捷

甚矣君狂矣。想胸中、些儿磊磈，酒浇不去。据我看来何所似，一似韩家五鬼，又一似杨家风子。怪鸟啾啾鸣未了，被天公、提在樊笼里。这一错，铁难铸。

濯溪雨涨荆溪水，送君归、斩蛟桥外，水光清处。世上恨无楼百尺，装着许多俊气⒁。做弄得栖栖⒂如此。临别赠言朋友事，有殷勤六字君听取：节饮食，慎言语。