**水调歌头·追和** - 张元干 \*

举手钓鳌客，削迹种瓜侯。

重来吴会，三伏行见五湖秋。

耳畔风波摇荡，身外功名飘忽，何路射旄头？

孤负男儿志，怅望故园愁。

梦中原，挥老泪，遍南州。

元龙湖海豪气，百尺卧高楼。

短发霜粘两鬓，清夜盆倾一雨，喜听瓦鸣沟。

犹有壮心在，付与百川流。

**卜算子** - 张元干 \*

风露湿行云，沙水迷归艇。卧看明河月满空，斗挂苍山顶。

万古只青天，多事悲人境。起舞闻鸡酒未醒，潮落秋江冷。

**菩萨蛮** - 张元干 \*

春来春去催人老，老夫争肯输年少。

醉后少年狂，白髭殊未妨。

插花还起舞，管领风光处。

把酒共留春，莫教花笑人。