**浣溪沙** - 晏殊 \*

小阁重帘有燕过，晚花红片落庭莎。曲栏杆影入凉波。

一霎好风生翠幕，几回疏雨滴园荷。酒醒人散得愁多。

**浣溪沙** - 晏殊 \*

玉碗冰寒滴露华，粉融香雪透轻纱。晚来妆面胜荷花。

鬓亸欲迎眉际月，酒红初上脸边霞。一场春梦日西斜。

**蝶恋花** - 晏殊 \*

帘幕风轻双语燕。醉后醒来，柳絮飞撩乱。

心事一春犹未见。余花落尽青苔院。

百尺朱楼闲倚遍。薄雨浓云，抵死遮人面。

消息未知归早晚。斜阳只送平波远。

**踏莎行** - 晏殊 \*

细草愁烟，幽花怯露，凭栏总是消魂处。

日高深院静无人，时时海燕双飞去。

带缓罗衣，香残蕙炷，天长不禁迢迢路。

垂扬只解惹春风，何曾系得行人住！