**南浦·春水** - 张炎

波暖绿粼粼，燕飞来，好是苏堤才晓。

鱼没浪痕圆，流红去，翻笑东风难扫。

荒桥断浦，柳阴撑出扁舟小。

回首池塘青欲遍，绝似梦中芳草。

和云流出空山，甚年年净洗，花香不了？

新绿乍生时，孤村路，犹忆那回曾到。

余情渺渺，茂林觞咏如今悄。

前度刘郎归去后，溪上碧桃多少。

**南浦·春水** - 王沂孙

柳下碧粼粼，认曲尘乍生，色嫩如染。

清溜满银塘，东风细、参差縠纹初遍。

别君南浦，翠眉曾照波痕浅。

再来涨绿迷旧处，添却残红几片。

葡萄过雨新痕，正拍拍轻鸥，翩翩小燕。

帘影蘸楼阴，芳流去，应有泪珠千点。

沧浪一舸，断魂重唱蘋花怨。

采香幽泾鸳鸯睡，谁道湔裙人远。