**古诗十九首**

生年不满百，常怀千岁忧。昼短苦夜长，何不秉烛游！

为乐当及时，何能待来兹。愚者爱惜费，但为后世嗤。

仙人王子乔，难可与等期。

孟冬寒气至，北风何惨栗。愁多知夜长，仰观众星列。

三五明月满，四五蟾兔缺。客从远方来，遗我一书札。

上言长相思，下言久离别。置书怀袖中，三岁字不灭。

一心抱区区，惧君不识察。

**野田黄雀行** - 曹植

高树多悲风，海水扬其波。利剑不在掌，结友何须多？

不见篱间雀，见鹞自投罗？罗家得雀喜，少年见雀悲。

拔剑捎罗网，黄雀得飞飞。飞飞摩苍天，来下谢少年。

**室思·其六** - 徐干

人靡不有初，想君能终之。别来历年岁，旧恩何可期。

重新而忘故，君子所尤讥。寄身虽在远，岂忘君须臾。

既厚不为薄，想君时见思。