**可叹诗** - 杜甫

天上浮云如白衣，斯须改变如苍狗。古往今来共一时，人生万事无不有。

近者抉眼去其夫，河东女儿身姓柳。丈夫正色动引经，酆城客子王季友。

群书万卷常暗诵，孝经一通看在手。贫穷老瘦家卖屐，好事就之为携酒。

豫章太守高帝孙，引为宾客敬颇久。闻道三年未曾语，小心恐惧闭其口。

太守得之更不疑，人生反覆看亦丑。明月无瑕岂容易，紫气郁郁犹冲斗。

时危可仗真豪俊，二人得置君侧否。太守顷者领山南，邦人思之比父母。

王生早曾拜颜色，高山之外皆培塿。用为羲和天为成，用平水土地为厚。

王也论道阻江湖，李也丞疑旷前後。死为星辰终不灭，致君尧舜焉肯朽。

吾辈碌碌饱饭行，风後力牧长回首。

**三绝句** - 杜甫

楸树馨香倚钓矶，斩新花蕊未应飞。

不如醉里风吹尽，可忍醒时雨打稀。

门外鸬鹚去不来，沙头忽见眼相猜。

自今已后知人意，一日须来一百回。

无数春笋满林生，柴门密掩断人行。

会须上番看成竹，客至从嗔不出迎。