**忆旧游** - 周邦彦

记愁横浅黛，泪洗红铅，门掩秋宵。

坠叶惊离思，听寒螿夜泣，乱雨潇潇。

凤钗半脱云鬓，窗影烛光摇。

渐暗竹敲凉，疏萤照晚，两地魂消。

迢迢，问音信，道径底花阴，时认鸣镳。

也拟临朱户，叹因郎憔悴，羞见郎招。

旧巢更有新燕，杨柳拂河桥。

但满目京尘，东风竟日吹露桃。

**风流子** - 周邦彦

枫林凋晚叶，关河迥，楚客惨将归。

望一川暝霭，雁声哀怨；半规凉月，人影参差。

酒醒后，泪花销凤蜡，风幕卷金泥。

砧杵韵高，唤回残梦；绮罗香减，牵起馀悲。

亭皋分襟地，难拚处，偏是掩面牵衣。

何况怨怀长结，重见无期。

想寄恨书中，银钩空满；断肠声里，玉筯还垂。

多少暗愁密意，唯有天知。