**氐州第一** - 周邦彦

波落寒汀，村渡向晚，遥看数点帆小。

乱叶翻鸦，惊风破雁，天角孤云缥缈。

官柳萧疏，甚尚挂、微微残照？

景物关情，川途换目，顿来催老。

渐解狂朋欢意少，奈犹被、丝牵情绕。

座上琴心，机中锦字，觉最萦怀抱。

也知人、悬望久，蔷薇谢，归来一笑。

欲梦高唐，未成眠、霜空已晓。

**渡江云** - 周邦彦

晴岚低楚甸，暖回雁翼，阵势起平沙。

骤惊春在眼，借问何时，委曲到山家。

涂香晕色，盛粉饰、争作妍华。

千万丝、陌头杨柳，渐渐可藏鸦。

堪嗟。清江东注，画舸西流，指长安日下。

愁宴阑、风翻旗尾，潮溅乌纱。

今宵正对初弦月，傍水驿、深舣蒹葭。

沉恨处，时时自剔灯花。