**探春慢 - 姜夔**

衰草愁烟，乱鸦送日，风沙回旋平野。

拂雪金鞭，欺寒茸帽，还记章台走马。

谁念漂零久，漫赢得幽怀难写。

故人清沔相逢，小窗闲共情话。

长恨离多会少，重访问竹西，珠泪盈把。

雁碛波平，渔汀人散，老去不堪游冶。

无奈苕溪月，又照我扁舟东下。

甚日归来，梅花零乱春夜。

**满江红 - 姜夔**

仙姥来时，正一望、千顷翠澜。

旌旗共、乱云俱下，依约前山。

命驾群龙金作轭，相从诸娣玉为冠。

向夜深、风定悄无人，闻佩环。

神奇处，君试看。奠淮右，阻江南。

遣六丁雷电，别守东关。

却笑英雄无好手，一篙春水走曹瞒。

又怎知、人在小红楼，帘影间。