**惜红衣·吴兴荷花 - 姜夔**

枕簟邀凉，琴书换日，睡余无力。

细洒冰泉，并刀破甘碧。

墙头唤酒，谁问讯、城南诗客。

岑寂，高柳晚蝉，说西风消息。

虹梁水陌，鱼浪吹香，红衣半狼藉。

维舟试望，故国渺天北。

可惜柳边沙外，不共美人游历。

问甚时同赋，三十六陂秋色。

**湘月 - 姜夔**

五湖旧约，问经年底事，长负清景？

暝入西山，渐唤我，一叶夷犹乘兴。

倦网都收，归禽时度，月上汀洲冷。

中流容与，画桡不点清镜。

谁解唤起湘灵，烟鬟雾鬓，理哀弦鸿阵。

玉麈谈玄，叹坐客、多少风流名胜。

暗柳萧萧，飞星冉冉，夜久知秋信。

鲈鱼应好，旧家乐事谁省。