**法曲献仙音 - 姜夔**

虚阁笼寒，小帘通月，暮色偏怜高处。

树隔离宫，水平驰道，湖山尽入尊俎。

奈楚客淹留久，砧声带愁去。

屡回顾，过秋风、未成归计。

谁念我、重见冷枫红舞？

唤起淡妆人，问逋仙、今在何许？

象笔鸾笺，甚而今、不道秀句。

怕平生幽恨，化作沙边烟雨。

**凄凉犯 - 姜夔**

绿杨巷陌秋风起，边城一片离索。

马嘶渐远，人归甚处，戍楼吹角。

情怀正恶，更衰草寒烟淡薄。

似当时、将军部曲，迤逦度沙漠。

追念西湖上，小舫携歌，晚花行乐。

旧游在否？想如今、翠凋红落。

漫写羊裙，等新雁来时系著。

怕匆匆、不肯寄与误后约。