**水龙吟·白莲** - 王沂孙

淡妆不扫蛾眉，为谁伫立羞明镜。

真妃解语，西施净洗，娉婷顾影。

薄露初匀，纤尘不染，移根玉井。

想飘然一叶，飕飕短发，中流卧、浮烟艇。

可惜瑶台路迥。抱凄凉、月中难认。

相逢还是，冰壶浴罢，牙床酒醒。

步袜空留，舞裳微褪，粉残香冷。

望海山依约，时时梦想，素波千顷。

**绮罗香·红叶** - 王沂孙

玉杵余丹，金刀剩彩，重染吴江孤树。

几点朱铅，几度怨啼秋暮。

惊旧梦、绿鬓轻凋，诉新恨、绛唇微注。

最堪怜，同拂新霜，绣蓉一镜晚妆妒。

千林摇落渐少，何事西风老色，争妍如许。

二月残花，空误小车山路。

重认取、流水荒沟，怕犹有、寄情芳语。

但凄凉、秋苑斜阳，冷枝留醉舞。