**绮罗香·红叶** - 张炎

万里飞霜，千林落木，寒艳不招春妒。

枫冷吴江，独客又吟愁句。

正船舣、流水孤村，似花绕、斜阳归路。

甚荒沟、一片凄凉，载情不去载愁去。

长安谁问倦旅？羞见衰颜借酒，飘零如许。

谩倚新妆，不入洛阳花谱。

为回风、起舞尊前，尽化作、断霞千缕。

记阴阴、绿遍江南，夜窗听暗雨。

**水龙吟·白莲** - 张炎

仙人掌上芙蓉，涓涓犹滴金盘露。

轻装照水，纤裳玉立，飘飘似舞。

几度销凝，满湖烟月，一汀鸥鹭。

记小舟夜悄，波明香远，浑不见、花开处。

应是浣纱人妒。褪红衣、被谁轻误？

闲情淡雅，冶姿清润，凭娇待语。

隔浦相逢，偶然倾盖，似传心素。

怕湘皋佩解，绿云十里，卷西风去。