**法曲献仙音·吊雪香亭梅** - 周密

松雪飘寒，岭云吹冻，红破数椒春浅。

衬舞台荒，浣妆池冷，凄凉市朝轻换。

叹花与人凋谢，依依岁华晚。

共凄黯。问东风、几番吹梦，应惯识、当年翠屏金辇。

一片古今愁，但废绿、平烟空远。

无语销魂，对斜阳、衰草泪满。

又西泠残笛，低送数声春怨。

**水龙吟·白莲** - 周密

素鸾飞下青冥，舞衣半惹凉云碎。

蓝田种玉，绿房迎晓，一奁秋意。

擎露盘深，忆君清夜，暗倾铅水。

想鸳鸯正结、梨云好梦，西风冷、还惊起。

应是飞琼仙会。倚凉飙、碧簪斜坠。

轻妆斗白，明珰照影，红衣羞避。

霁月三更，粉云千点，静香十里。

听湘弦奏彻，冰绡偷剪，聚相思泪。