**满庭芳** - 苏轼

归去来兮，吾归何处？万里家在岷峨。

百年强半，来日苦无多。

坐见黄州再闰，儿童尽楚语吴歌。

山中友，鸡豚社酒，相劝老东坡。

云何。当此去，人生底事，来往如梭。

待闲看秋风，洛水清波。

好在堂前细柳，应念我，莫剪柔柯。

仍传语，江南父老，时与晒渔蓑。

**水调歌头** - 苏轼

安石在东海，从事鬓惊秋。

中年亲友难别，丝竹缓离愁。

一旦功成名遂，准拟东还海道，扶病入西州。

雅志困轩冕，遗恨寄沧洲。

岁云暮，须早计，要褐裘。

故乡归去千里，佳处辄迟留。

我醉歌时君和，醉倒须君扶我，惟酒可忘忧。

一任刘玄德，相对卧高楼。