**凌歊** - 贺铸

控沧江，排青嶂，燕台凉。

驻彩仗、乐未渠央。

岩花蹬蔓，妒千门、珠翠倚新妆。

舞闲歌悄，恨风流、不管余香。

繁华梦，惊俄顷，佳丽地，指苍茫。

寄一笑、何与兴亡！

量船载酒，赖使君、相对两胡床。

缓调清管，更为侬、三弄斜阳。

**小梅花** - 贺铸 \*

缚虎手，悬河口，车如鸡栖马如狗。

白纶巾，扑黄尘，不知我辈可是蓬蒿人？

衰兰送客咸阳道，天若有情天亦老。

作雷颠，不论钱，谁问旗亭美酒斗十千？

酌大斗，更为寿，青鬓长青古无有。

笑嫣然，舞翩然，当垆秦女十五语如弦。

遗音能记秋风曲，事去千年犹恨促。

揽流光，系扶桑，争奈愁来一日却为长。