**满江红·赤壁怀古** - 戴复古

赤壁矶头，一番过、一番怀古。

想当时，周郎年少，气吞区宇。

万骑临江貔虎噪，千艘列炬鱼龙怒。

卷长波、一鼓困曹瞒，今如许？

江上渡，江边路。形胜地，兴亡处。

览遗踪，胜读史书言语。

几度东风吹世换，千年往事随潮去。

问道傍、杨柳为谁春，摇金缕。

**木兰花慢** - 戴复古

莺啼啼不尽，任燕语、语难通。

这一点闲愁，十年不断，恼乱春风。

重来故人不见，但依然、杨柳小楼东。

记得同题粉壁，而今壁破无踪。

兰皋新涨绿溶溶，流恨落花红。

念著破春衫，当时送别，灯下裁缝。

相思谩然自苦，算云烟、过眼总成空。

落日楚天无际，凭栏目送飞鸿。