**三五七言·秋风词** - 李白

秋风清，秋月明，

落叶聚还散，寒鸦栖复惊。

相思相见知何日？此时此夜难为情！

入我相思门，知我相思苦。

长相思兮长相忆，短相思兮无穷极。

早知如此绊人心，何如当初莫相识。

**祝英台近·北固亭** - 岳珂 \*

淡烟横，层雾敛。胜概分雄占。

月下鸣榔，风急怒涛飐。

关河无限清愁，不堪临鉴。

正霜鬓、秋风尘染。

漫登览。极目万里沙场，事业频看剑。

古往今来，南北限天堑。

倚楼谁弄新声，重城正掩。

历历数、西州更点。

**柳梢青** - 仲殊 \*

岸草平沙，吴王故苑，柳袅烟斜。

雨后寒轻，风前香软，春在梨花。

行人一棹天涯，酒醒处、残阳乱鸦。

门外秋千，墙头红粉，深院谁家？

**虞美人** - 李廌 \*

玉阑干外清江浦，渺渺天涯雨。

好风如扇雨如帘，时见岸花汀草、涨痕添。

青林枕上关山路，卧想乘鸾处。

碧芜千里思悠悠，惟有霎时凉梦、到南州。

**摊破浣溪沙** - 李清照

病起萧萧两鬓华，卧看残月上窗纱。豆蔻连梢煎熟水，莫分茶。

枕上诗书闲处好，门前风景雨来佳。终日向人多酝藉，木犀花。

**浣溪沙** - 李清照

小院闲窗春已深，重帘未卷影沉沉。倚楼无语理瑶琴。

远岫出云催薄暮，细风吹雨弄轻阴。梨花欲谢恐难禁。

**三绝句** - 杜甫

楸树馨香倚钓矶，斩新花蕊未应飞。

不如醉里风吹尽，可忍醒时雨打稀。

门外鸬鹚去不来，沙头忽见眼相猜。

自今已后知人意，一日须来一百回。

无数春笋满林生，柴门密掩断人行。

会须上番看成竹，客至从嗔不出迎。