**南浦·春水** - 张炎 \*

波暖绿粼粼，燕飞来，好是苏堤才晓。

鱼没浪痕圆，流红去，翻笑东风难扫。

荒桥断浦，柳阴撑出扁舟小。

回首池塘青欲遍，绝似梦中芳草。

和云流出空山，甚年年净洗，花香不了？

新绿乍生时，孤村路，犹忆那回曾到。

余情渺渺，茂林觞咏如今悄。

前度刘郎归去后，溪上碧桃多少。

**水调歌头·追和** - 张元干 \*

举手钓鳌客，削迹种瓜侯。

重来吴会，三伏行见五湖秋。

耳畔风波摇荡，身外功名飘忽，何路射旄头？

孤负男儿志，怅望故园愁。

梦中原，挥老泪，遍南州。

元龙湖海豪气，百尺卧高楼。

短发霜粘两鬓，清夜盆倾一雨，喜听瓦鸣沟。

犹有壮心在，付与百川流。