**水龙吟·海棠 -** 王沂孙

世间无此娉婷，玉环未破东风睡。

将开半敛，似红还白，余花怎比。

偏占年华，禁烟才过，夹衣初试。

叹黄州一梦，燕宫绝笔，无人解、看花意。

犹记花阴同醉。小阑干、月高人起。

千枝媚色，一庭芳景，清寒似水。

银烛延娇，绿房留艳，夜深花底。

怕明朝、小雨濛濛，便化作燕支泪。

**水龙吟·牡丹 -** 王沂孙

晓寒慵揭珠帘，牡丹院落花开未。

玉栏干畔，柳丝一把，和风半倚。

国色微酣，天香乍染，扶春不起。

自真妃舞罢，谪仙赋后，繁华梦、如流水。

池馆家家芳事。记当时、买栽无地。

争如一朵，幽人独对，水边竹际。

把酒花前，剩拚醉了，醒来还醉。

怕洛中、春色匆匆，又入杜鹃声里。

**一萼红·红梅 -** 王沂孙

占芳菲。趁东风妩媚，重拂淡燕支。

青凤衔丹，琼奴试酒，惊换玉质冰姿。

甚春色、江南太早，有人怪、和雪杏花飞。

藓佩萧疏，茜裙零乱，山意霏霏。

空惹别愁无数，照珊瑚海影，冷月枯枝。

吴艳离魂，蜀妖浥泪，孤负多少心期。

岁寒事、无人共省，破丹雾、应有鹤归时。

可惜鲛绡碎剪，不寄相思。

**一萼红·石屋探梅 -** 王沂孙

思飘飘。拥仙姝独步，明月照苍翘。

在候犹迟，庭阴不扫，门掩山意萧条。

抱芳恨、佳人分薄，似未许、芳魄化春娇。

雨涩风悭，雾轻波细，湘梦迢迢。

谁伴碧尊雕俎？笑琼肌皎皎，绿鬓萧萧。

青凤啼空，玉龙舞夜，遥睇河汉光摇。

末须赋、疏香淡影，且同倚、枯藓听吹箫。

听久余音欲绝，寒透鲛绡。

**庆清朝·榴花 -** 王沂孙

玉局歌残，金陵句绝，年年负却熏风。

西邻窈窕，独怜入户飞红。

前度绿阴载酒，枝头色比舞裙同。

何须拟，蜡珠作蒂，缃彩成丛。

谁在旧家殿阁？自太真仙去，扫地春空。

朱幡护取，如今应误花工。

颠倒绛英满径，想无车马到山中。

西风后，尚余数点，犹胜春浓。

**庆宫春·水仙花 -** 王沂孙

明玉擎金，纤罗飘带，为君起舞回雪。

柔影参差，幽芳零乱，翠围腰瘦一捻。

岁华相误，记前度、湘皋怨别。

哀弦重听，都是凄凉，未须弹彻。

国香到此谁怜？烟冷沙昏，顿成愁绝。

花恼难禁，酒销欲尽，门外冰澌初结。

试招仙魄，怕今夜、瑶簪冻折。

携盘独出，空想咸阳，故宫落月。

**三姝媚·樱桃 -** 王沂孙

红樱悬翠葆。渐金铃枝深，瑶阶花少。

万颗燕支，赠旧情争奈，弄珠人老。

扇底清歌，还记得、樊姬娇小。

几度相思，红豆都销，碧丝空袅。

芳意荼縻开早。正夜色瑛盘，素蟾低照。

荐笋同时，叹故园春事，已无多了。

贮满筠笼，偏暗触、天涯怀抱。

谩想青衣初见，花阴梦好。

**摸鱼儿·莼 -** 王沂孙

玉帘寒、翠痕微断，浮空清影零碎。

碧芽也抱春洲怨，双卷小缄芳字。

还又似，系罗带、相思几点青钿缀。

吴中旧事，怅酪乳争奇，鲈鱼谩好，谁与共秋醉？

江湖兴，昨夜西风又起，年年轻误归计。

如今不怕归无准，却怕故人千里。

何况是，正落日垂虹，怎赋登临意？沧浪梦里。

纵一舸重游，孤怀暗老，余恨渺烟水。

**扫花游·绿阴 -** 王沂孙

小庭荫碧，遇骤雨疏风，剩红如扫。

翠交径小，问攀条弄蕊，有谁重到？

谩说青青，比似花时更好。

怎知道，自一别汉南，遗恨多少。

清昼人悄悄。任密护帘寒，暗迷窗晓。

旧盟误了，又新枝嫩子，总随春老。

渐隔相思，极目长亭路杳。

搅怀抱，听蒙茸、数声啼鸟。

**醉蓬莱·归故山 -** 王沂孙

扫西风门径，黄叶凋零，白云萧散。

柳换枯阴，赋归来何晚！

爽气霏霏，翠蛾眉妩，聊慰登临眼。

故国如尘，故人如梦，登高还懒。

数点寒英，为谁零落，楚魄难招，暮寒堪揽。

步屧荒篱，谁念幽芳远。

一室秋灯，一庭秋雨，更一声秋雁。

试引芳樽，不知消得，几多衣黯。

**锦堂春·中秋 -** 王沂孙

露掌秋深，花签漏永，那堪此夕新晴。

正纤尘飞尽，万籁无声。

金镜开奁弄影，玉壶盛水侵棱。

纵帘斜树隔，烛暗花残，不碍虚明。

美人凝恨歌黛，念经年间阻，只恐云生。

早是宫鞋鸳小，翠鬓蝉轻。

蟾润妆梅夜发，桂熏仙骨香清。

看姮娥此际，多情又似无情。

**锦堂春·七夕 -** 王沂孙

桂嫩传香，榆高送影，轻罗小扇凉生。

正鸳机梭静，凤渚桥成。

穿线人来月底，曝衣花入风庭。

看星残靥碎，露滴珠融，笑掩云扃。

彩盘凝望仙子，但双星隐隐，一水盈盈。

暗想凭肩私语，鬓乱钗横。

珠网飘丝罥恨，玉签传点催明。

算人间待巧，似恁匆匆，有甚心情？

**齐天乐·蝉** - 周密

槐薰忽送清商怨，依稀正闻还歇。

故苑愁深，危弦调苦，前梦蜕痕枯叶。

伤情念别，是几度斜阳，几回残月。

转眼西风，一襟幽恨向谁说。

轻鬟犹记动影，翠蛾应妒我，双鬓如雪。

枝冷频移，叶疏犹抱，孤负好秋时节。

凄凄切切，渐迤逦黄昏，砌蛩相接。

露洗馀悲，暮烟声更咽。