**水调歌头·沧浪亭** - 苏舜钦 \*

潇洒太湖岸，淡伫洞庭山。

鱼龙隐处，烟雾深锁渺弥间。

方念陶朱张翰，忽有扁舟急桨，撇浪载鲈还。

落日暴风雨，归路绕汀湾。

丈夫志，当景盛，耻疏闲。

壮年何事憔悴，华发改朱颜。

拟借寒潭垂钓，又恐鸥鸟相猜，不肯傍青纶。

刺棹穿芦荻，无语看波澜。

**水调歌头·平山堂用东坡韵** - 方岳 \*

秋雨一何碧，山色倚晴空。

江南江北愁思，分付酒螺红。

芦叶篷舟千重，菰菜莼羹一梦，无语寄归鸿。

醉眼渺河洛，遗恨夕阳中。

蘋洲外，山欲瞑，敛眉峰。

人间俯仰陈迹，叹息两仙翁。

不见当时杨柳，只是从前烟雨，磨灭几英雄。

天地一孤啸，匹马又西风。