**游终南山** - 孟郊

南山塞天地，日月石上生。高峰夜留景，深谷昼未明。

山中人自正，路险心亦平。长风驱松柏，声拂万壑清。

即此悔读书，朝朝近浮名。

**送杜审言** - 宋之问

卧病人事绝，嗟君万里行。河桥不相送，江树远含情。

别路追孙楚，维舟吊屈平。可惜龙泉剑，流落在丰城。

**度大庾岭** - 宋之问

度岭方辞国，停轺一望家。魂随南翥鸟，泪尽北枝花。

山雨初含霁，江云欲变霞。但令归有日，不敢恨长沙。

**北邙山** - 沈佺期

北邙山上列坟茔，万古千秋对洛城。

城中日夕歌钟起，山上惟闻松柏声。

**西塞山** - 韦应物

势从千里奔，直入江中断。

岚横秋塞雄，地束惊流满。

**可叹诗** - 杜甫

天上浮云如白衣，斯须改变如苍狗。

古往今来共一时，人生万事无不有。