**读《封建论》呈郭老** - 毛泽东

劝君少骂秦始皇，焚坑事件要商量。祖龙魂死业犹在，孔学名高实秕糠。

百代多行秦政治，十批不是好文章。熟读唐人封建论，莫从子厚返文王。

**吊白居易** - 唐宣宗

缀玉联珠六十年，谁教冥路作诗仙。浮云不系名居易，造化无为字乐天。

童子解吟长恨曲，胡儿能唱琵琶篇。文章已满行人耳，一度思卿一怆然。

**乐天见示伤微之** - 刘禹锡

吟君叹逝双绝句，使我伤怀奏短歌。世上空惊故人少，集中惟觉祭文多。

芳林新叶催陈叶，流水前波让后波。万古到今同此恨，闻琴泪尽欲如何。

**忆李白** - 辛弃疾

当年宫殿赋昭阳，岂信人间过夜郎。明月入江依旧好，青山埋骨至今香。

不寻饭颗山头伴，却趁汨罗江上狂。定要骑鲸归汗漫，故来濯足戏沧浪。

**代卖薪女赠诸妓** - 白居易

乱蓬为鬓布为巾，晓踏寒山自负薪。

一种钱塘江上女，著红骑马是何人？

**高邮雨泊** - 王士禛

寒雨秦邮夜泊船，南湖新涨水连天。

风流不见秦淮海，寂寞人间五百年。